Miten Lavrov kommentoi Syyrian tilannetta ja pakolaisjoukkoja Turkin ja Kreikan rajalla?

Ulkoministeri Sergei Lavrovilta odotettiin ennen kaikkea kommentteja Syyrian tilanteeseen ja pakolaisjoukkoihin, jotka ovat jääneet jumiin Turkin ja Kreikan rajalle sen jälkeen, kun Turkki avasi rajansa Euroopan Unioniin perjantaina.

Venäjä tukee Syyrian sodassa presidentin Bašar al-Assadin hallintoa ja joukkoja. Turkki puolestaan tukee kapinallisia, ja taistelut kapinallisten hallinnassa olevasta viimeisestä merkittävästä alueesta, Idlibistä, ovat kiihtyneet viime aikoina.

Lavrov ja vierailua isännöinyt ulkoministeri Pekka Haavisto kommentoivat omissa avauspuheenvuoroissaan Syyrian tilannetta vain lyhyesti.

– Syyrian osalta kehotimme rauhanomaisen ratkaisun löytymiseen ja tulitauon solmimiseen Idlbin alueella, Haavisto sanoi.

Lavrov toivoi, ettei EU keskittyisi Syyriasta puhuessaan pelkästään "laittoman maahanmuuton ongelmaan".

– Toivomme, etteivät he unohda myöskään terrorismin vaaraa, joka on kasvamassa Lähi-idässä ja Idlibin alueella.

Voisiko Venäjä vähentää sotilastoimia Syyriassa?

Ylen ulkomaantoimittaja Jyrki Saarikoski kysyi lehdistötilaisuudessa, tuliko Lavrovin ja presidentti Sauli Niinistön aamupäivällä käymissä keskusteluissa esille Turkin ja Kreikan välinen pakolaistilanne, ja voisiko Venäjän ajaa alas sotilaallisia toimiaan Syyriassa tilanteen hillitsemiseksi?

Lavrov vahvisti, että aihetta oli käsitelty. Hän halusi muistuttaa, että ensimmäinen pakolaiskriisi Lähi-idästä ja Pohjois-Afrikasta alkoi jo vuonna 2011.

– Sen jälkeen Yhdysvallat on pommittanut Libyaa ja riistänyt siltä laillisuutta, ja sinne on ilmestynyt musta aukko, jonka läpi kulkee etelään aseita, huumeita ja ihmiskauppaa ja pohjoiseen maahanmuuttajia, Lavrov sanoi.

– Kun länsi halusi voimakkaasti kukistaa Gaddafin vallasta, se ei kaihtanut yhteistyötä hämärien voimien ja terroristien kanssa. Sama kaava toistuu Syyriassa, jossa länsi on tehnyt yhteistyötä epäiltävien järjestöjen ja terroristijärjestöjen kanssa.

Siksi Venäjä on sijoittanut Syyrian hallituksen pyynnöstä omia joukkojaan Syyriaan vuonna 2015, Lavrov sanoi.

Hän vakuutti ymmärtävänsä, kuinka vakava ongelma laiton maahanmuutto on EU:lle.

– Emme pysty lopettamaan taistelua terrorismia vastaan pakolaisongelman ratkaisemiseksi. Nimenomaan tähän vaihtoehtoon meitä toistuvasti kehotetaan.

Lavrov uskoi, että ongelman ratkaisu on Venäjän presidentti Vladimir Putinin ja Turkin presidentti Recep Tayyip Erdoğanin sopimus vuodelta 2018, jossa he sopivat Idlibin liennytysvyöhykkeestä. Putin ja Erdoğan tapaavat Venäjällä torstaina.

Ulkoministerit keskustelivat myös Ukrainan ja Persianlahden tilanteista, kansainvälisistä asevalvontakysymyksistä, pohjoisen Euroopan alueellisesta turvallisuuskehityksestä sekä muista ajankohtaisista kansainvälisistä kysymyksistä.

Niinistö: Vakava keskustelu Syyrian tilanteesta

Ulkoministeri Lavrovin Suomen-vierailu alkoi tasavallan presidentti Sauli Niinistön tapaamisella Mäntyniemessä aamupäivällä.

Sergei Lavrov ja Sauli Niinistö tapasivat Mäntyniemessä tiistaina. Jussi Nukari / Lehtikuva

He kävivät vakavan keskustelun Syyrian ja Idlibin tilanteesta ja sen aiheuttamasta humanitaarisesta hädästä, tasavallan presidentin kotisivulla (siirryt toiseen palveluun) kerrotaan.

Presidentti Niinistö totesi, että siviilien kärsimysten välitön lopettaminen on välttämätöntä ja viittasi presidenttien Putinin ja Erdoğanin tapaamiseen, joka on sovittu torstaiksi.

Esillä olivat lisäksi Itämeren vakaus, Venäjän P5-huippukokousaloite, asevalvonta ja muita kansainvälisiä kysymyksiä.

Vakava keskustelu Venäjän ulkoministeri Lavrovin kanssa Syyrian ja Idlibin tilanteesta ja sen aiheuttamasta humanitaarisesta hädästä. Totesin, että siviilien kärsimysten välitön lopettaminen on välttämätöntä ja viittasin presidenttien Putin ja Erdogan torstaiseen tapaamiseen. 1/2 pic.twitter.com/7KMVvITnx3 — Sauli Niinistö (@niinisto) 3. maaliskuuta 2020